DEĊIŻJONI TAL-KUMMISSJONI
tal-21 ta’ Novembru 2005
li tawtorizza lir-Repubblika tal-Latvja li tuża ċerti estimi approssimattivi għall-kalkolu tal-bażi tal-VAT tar-riżorsi proprji
(innotifikata taħt dokument numru C(2005) 4424)
(It-test Latvjan biss huwa awtentiku)
(2005/817/KE, Euratom)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika,
Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta’ Mejju, 1989, dwar l-arranġamenti definittivi uniformi għall-ġbir tar-riżorsi proprji li jakkumulaw mit-taxxa fuq il-valur miżjud (VAT) (1), u b’mod partikolari l-Artikolu 13 tiegħu, kif emendat l-aħħar bir-Regolament (KE) Nru 807/2003,
Billi:
(1)
Skond l-Artikolu 28(3) tad-Direttiva tal-Kunsill Nru 77/388/KEE tas-17 ta’ Mejju, 1977 dwar l-armonizzazzjoni tal-liġijiet ta’ l-Istati Membri dwar it-taxxa fuq id-dħul mill-bejgħ - Sistema komuni tat-taxxa fuq il-valur miżjud: bażi uniformi ta’ stima (2), minn issa ’l quddiem imsejħa “is-sitt Direttiva”, l-Istati Membri jistgħu jkomplu jagħtu eżenzjonijiet jew jintaxxaw ċerti tranżazzjonijiet; għandu jittieħed kont ta’ dawn it-tranżazzjonijiet biex tkun determinata l-bażi tar-riżorsi tal-VAT;
(2)
Għall-applikazzjoni tad-dispożizzjonijiet fl-Artikolu 28(3) tas-sitt Direttiva, paragrafu 1, tas-Sezzjoni 7 (Tassazzjoni) ta’ l-Anness VIII ta’ l-Att ta’ Adeżjoni tar-Repubblika tal-Latvja mal-Komunitajiet Ewropej (3), tawtorizza lir-Repubblika tal-Latvja biex teżenta ċerti tranżazzjonijiet imniżżla fl-Anness F tas-sitt Direttiva;
(3)
Ir-Repubblika tal-Latvja ma tistax tagħmel kalkolu preċiż tal-bażi tal-VAT tar-riżorsi proprji għat-tranżazzjonijiet imniżżla fl-Anness F, punti 2 u 17, tas-sitt Direttiva; kalkolu bħal dan x'aktarx li jinvolvi piż amministrattiv mhux ġustifikat meta wieħed iqis l-effett ta’ dawn it-tranżazzjonijet fuq il-bażi ta’ riżorsi tal-VAT tar-Repubblika tal-Latvja; ir-Repubblika tal-Latvja tista’ tagħmel kalkolu billi tuża estimi approssimattivi għal dawn il-kategoriji ta' tranżazzjonijiet imniżżla fl-Anness F tas-sitt Direttiva; ir-Repubblika tal-Latvja għandha għalhekk tingħata awtorizzazzjoni biex tikkalkula l-bażi ta’ VAT billi tuża estimi approssimattivi skond it-tieni inċiż ta’ l-Artikolu 6(3) tar-Regolament tal-Kunsill (KEE, Euratom) Nru 1553/89;
(4)
Il-Kumitat Konsultattiv dwar ir-Riżorsi Proprji approva r-rapport li jirreġistra l-opinjonijiet tal-membri tiegħu dwar din id-Deċiżjoni,
ADOTTAT DIN ID-DEĊIŻJONI:
Artikolu 1
Għall-iskop li tkun ikkalkulata l-bażi tal-VAT tar-riżorsi proprji mill-1 ta’ Mejju, 2004, ir-Repubblika tal-Latvja hija awtorizzata biex, skond it-tieni inċiż ta’ l-Artikolu 6(3) tar-Regolament tal-Kunsill (KEE, Euratom) Nru 1553/89, tuża estimi approssimattivi għall-kategoriji li ġejjin ta’ tranżazzjonijiet imsemmija fl-Anness F tas-sitt Direttiva:
1.
Servizzi pprovduti minn awturi, artisti u atturi (Anness F, punt 2);
2.
Trasport tal-passiġġieri (l-Anness F, punt 17).
Artikolu 2
Din id-Deċiżjoni hija indirizzata lir-Repubblika tal-Latvja.
Magħmul fi Brussell, nhar il-21 ta’ Novembru 2005.